Avatar (film)
Avatar zo ur film 3-M skiant-faltazi, renet gant James Cameron ha produet gant ar Century Fox, a oa deuet er-maez d'ar 16 a viz Kerzu 2009. Raktres diwezhañ Lightstorm Entertainment eo ar film-se, ha danevell a ra ar stourm taer a grog war un ezplanedenn anvet Pandora, ma sav brezel etre tud an Douar, a fell dezhe korvoiñ danvezioù-krai ar blanedenn hag ur spesad androided a orin eus Pandora, an Na'vied, a fell dezhe gwareziñ o bed.

Deuet e oa ar film er-maez er stumm 2M hag e 3M, war un dro gant ur stumm IMAX 3M e lec'hioù zo. Disklêriet eo bet e oa ar film-se un nevezadenn war dachenn teknologiezh ar sevel filmoù, abalamour d'an doare m'en deus diorroet ar filmoù 3M hag ar sevel filmoù en un doare stereoskopek, gant kameraioù savet a-ratozh kaer da sevel ar film-se ha kinniget eo bet c'hoazh evit daou award.
Un heuliadenn a zo bet anvet Avatar: The Way of Water a zo bet embannet e miz Kerzu 2022.

Istor 

An haroz, Jake Sully (Sam Worthington), a oa ur Marine amerikan kent bezañ gloazet ha sezizet dindan an dargreiz da-heul un emgann war an Douar. Dilennet eo Jake da gemer perzh er raktres Avatar, a roio dezhañ e du da vale en-dro. Jake zo kaset betek Pandora, loar un ezplanedenn goloet gant ur janglenn stank enni boudoù bev souezhus e-leizh, lod brav, lod spouronus. Eno e tastum an embregerezhioù ur c'hailh rouez a c'hallfe diskoulmañ an enkadenn energiezh a ren war an Douar. Kavout a reer eno ivez an Na’vied, ur spesad denheñvel speredek ha kalz kreñvoc'h evit an dud. Sellet e vez oute evel kentidien gant tud an Douar. Dezho tost tri metr, pep a lost hag ur c'hroc'hen glas, bevañ a ra an Na’vied en emglev gant o bed divoulc'h. Krog eo an dud koulskoude da aloubiñ ha da zistrujañ koadoù Pandora da gavout danvezioù-krai prizius. Sevel a ra ar vrezelourien na'vi en o enep da zifenn buhez o fobl lakaet en arvar gant an distruj.

Jake zo bet tutaet hep gouzout dezhañ da gemer perzh en aloubadeg-se. Dre ma n'eo ket gouest an dud da analat aergelc'h Pandora ez eus bet krouet hironed Den-Na’vi anvet avataroù diwar TDN mab-den mesket gant TDN na'vi. Liammet eo korf an avataroù-se gant spered tud hag a ren anezhe. War Bandora, treuzkaset en e gorf avatar, e c'hallo Jakez bale adarre. E gefridi zo en em silañ e-touez an Na'vied. Kaset pell e janglenn Pandora evel diaraoger evit ar soudarded a zeuio da heul, Jake a zizolo kalz eus braventez hag eus dañjerioù ar blanedenn. Eno en em gav gant un Na’viez yaouank vrav, Neytiri (Zoe Saldaña) hag a savete e vuhez. Kement-se a cheñch pep tra.

Tamm-ha-tamm ez eo degemeret Jake e klan an Na'vied goude kalz amprouadennoù ha troioù-kaer e-leizh. Deskiñ a ra doujañ da sevenadur an Na'vied ha kavout a ra e blas en o zouez. Kouezhañ a ra amourouz eus Neytiri. Da-heul en em gav tapet etre nerzhioù arme ha greanterezh an Douar hag an Na’vied, ar pezh a redi anezhañ da choaz un tu en emgann bras e lec'h ma vo divizet tonkadur ar blanedenn hag hini an Na'vied.

Perzhioù ha tudennoù

Tud 
 Sam Worthington evit ar c'haporal Jake Sully, un den bet marine hag a zo bremañ er programm Avatar. Cameron en deus choazet an aktour Aostralian-se goude bezañ bet klasket er bed aktourien yaouank, o klask tud divrudet evit derc'hel ar budjet.
 Sigourney Weaver evit ar mezeg Grace Augustin, ul louzawourez e penn ar programm Avatar. Deskiñ a ra da Jake Sully derc'hel darempredoù peoc'h gant an Na'vied ha savet he deus ur skol evit deskiñ saozneg dezho. An dudenn a oa anvet "Shipley" d'ur poent, un dave d'he zudenn c'hoariet e-barzh Alien. 
 Michelle Rodriguez evit Trusy Chacon, ur marine brezelourez karget da sikour ar programm Avatar. Cameron en doa c'hoant labourat gant Rodriguez abaoe m'en doa gwelet anezhi e-barzh Girlfight.
 Giovanni Ribisi evit Parker Selfridge, ar merour evit ar vengleuz.
 Joel David Moore evit Norm Spellman, ur biologour a studi plant hag endro Pandora evit ar Programm Avatar. Degouezhout a ra war ar blanedenn d'ar memes koulz ha Jake Sully ha kontrolliñ a ra un Avatar.
 Stephen Lang evit ar c'horonal Miles Quatrich, hag a zo e penn ar SecFor, an aozadur evit gwareziñ ar vengleuz. Lang en doa tremenet ar c'hasting dija evit Aliens e 1986, dalc'het en doa soñj Cameron eus outañ ha kinniget dezhañ kemer ar roll.
 Dileep Rao evit ar mezeg Max Patel, ur skiantour a labour war ar programm Avatar.
 Matt Gerald evit ar c'horporal Lyle Waintfleet eus ar SecFor.

Na'vi 
 Zoë Saldaña evit Neytiri, priñsez Omaticaya, ar meuriad Na'vi e-kreiz an istor An dudenn, evel holl an Na'vied a zo bet krouet oc'h implij ar motion capture, hag a zo krouet penn-de-benn dre urzhiataer..
 C. C. H. Pounder evit Mo'at, ar "shaman" eus an Omaticaya, mamm Neytiri, hag a zo gant mestr ar meuriad, Eytucan.
 Laz Alonso evit Tsu'Tey, pennhêr penn ar meuriad hag a zo sañset dimeziñ gant Neytiri.
 Wes Studi evit Eytucan, mestr an Omaticaya, pried Mo'at ha tad Neytiri.

Notennoù 

Filmoù skiant-faltazi
Filmoù 2009
Frañchiz Avatar
Filmoù James Cameron